**Ameerika Riikide Organisatsioon** (inglise *Organization of American States, OAS*) on rahvusvaheline organisatsioon, mis ühendab 35 Ameerika riiki.

Ajalugu
-------

Ameerika Riikide Organisatsiooni asutasid 30. aprillil 1948 21 riiki, kes kirjutasid Colombias Bogotás alla asutamishartale. Esialgu kuulutati organisatsiooni peamiseks eesmärgiks võitlus kommunismi vastu. Tegevust alustati 1951. aastal.

Ettepaneku luua Ameerika riike ühendav poliitilise ja sõjalise koostöö organisatsioon tegi juba 1826. aastal Simón Bolívar. Aastal 1890 asutati Washingtonis Ameerika Riikide Rahvusvaheline Liit; 1910. aastal loodi selle baasil Pan-Ameerika Liit, mille põhjal omakorda moodustati Ameerika Riikide Organisatsioon.

Uruguays 31. jaanuaril 1962 toimunud kohtumisel otsustati liikmesriikide hulgast välja heita Kuuba, kelle poliitikat ei peetud organisatsiooni põhikirjale vastavaks. Otsuse poolt hääletas 14 riiki ja vastu Kuuba ise; kuus riiki (Argentina, Boliivia, Brasiilia, Tšiili, Ecuador ja Mehhiko) ei osalenud hääletusel. Hondurases 3. juunil 2009 toimunud tippkohtumisel otsustati Kuuba taas organisatsiooni liikmeks kutsuda.

2009. aasta seisuga kuulub Ameerika Riikide Organisatsiooni ka 61 vaatlejaliiget, kelle seas on ka Euroopa Liit.

Juhtimine
---------

Ameerika Riikide Organisatsiooni peakorter Washingtonis
Organisatsiooni peakorter asub Ameerika Ühendriikide pealinnas Washingtonis. Organisatsiooni peasekretär on alates 26. maist 2015 Uruguay endine välisminister Luis Almagro. Eelmine peasekretär oli Tšiili poliitik ja diplomaat José Miguel Insulza. Kõrgeim organ on kord aastas kogunev Peaassamblee. Jooksva tööga tegeleb alaline Nõukogu, kuhu kuulub igast liikmesriigist üks esindaja. Vajadusel kutsutakse kokku liikmesriikide välisministritest koosnev Konsultatiivnõupidamine.

Organisatsioonis on kasutusel neli ametlikku keelt: inglise, prantsuse, hispaania ja portugali keel.

Eesmärgid
---------

Tegevuse peamine eesmärk on rahu ja julgeoleku tagamine Ameerikas, konfliktide rahumeelne lahendamine ning võimalike agressorite tõrjumine. Organisatsioon tegeleb ka majandus-, teadus- ja kultuurialase koostööga ning sotsiaalsete ja õiguslike probleemide lahendamisega.

Asutajaliikmed
--------------

Ameerika Riikide Organisatsiooni liikmesriigid

|  |  |
| --- | --- |
| * Ameerika Ühendriigid Ameerika Ühendriigid
* Argentina Argentina
* Boliivia Boliivia
* Brasiilia Brasiilia
* Colombia Colombia
* Costa Rica Costa Rica
* Dominikaani Vabariik Dominikaani Vabariik
* Ecuador Ecuador
* El Salvador El Salvador
* Guatemala Guatemala
* Haiti Haiti
 | * Honduras Honduras\*
* Kuuba Kuuba\*\*
* Mehhiko Mehhiko
* Nicaragua Nicaragua
* Panama Panama
* Paraguay Paraguay
* Peruu Peruu
* Tšiili Tšiili
* Uruguay Uruguay
* Venezuela Venezuela
 |

\* *Hondurase kuuluvus peatati juulis 2009 seoses riigipöördega.*
  
\*\* *Kuuba heideti 31. jaanuaril 1962 organisatsioonist välja.*

Hiljem liitunud liikmesriigid
-----------------------------

* Barbados Barbados (1967)
* Trinidad ja Tobago Trinidad ja Tobago (1967)
* Jamaica Jamaica (1969)
* Grenada Grenada (1975)
* Suriname Suriname (1977)
* Dominica Dominica (1979)
* Saint Lucia Saint Lucia (1979)
* Antigua ja Barbuda Antigua ja Barbuda (1981)
* Saint Vincent ja Grenadiinid Saint Vincent ja Grenadiinid (1981)
* Bahama Bahama (1982)
* Saint Kitts ja Nevis Saint Kitts ja Nevis (1984)
* Kanada Kanada (1990)
* Belize Belize (1991)
* Guyana Guyana (1991)

Viited
------

1. ↑  Tiit Made. "Rahvusvahelised suhted", Valgus 2002, ISBN 9985681185

Välislingid
-----------

* Ameerika Riikide Organisatsiooni koduleht